钦定古今图书集成/明伦汇编/闺媛典/第106卷 > 皇清十二 > 何月客妾谭氏
## 钦定古今图书集成/明伦汇编/闺媛典/第106卷 > 皇清十二 > 何月客妾谭氏

按《广东通志》：谭氏，香山人，把总何月客妾。姿容绝世，不妄言笑。时乡徙，寄寓顺德碧鉴津口，月客从戎战死，舆尸归。氏号泣躬含殓，入室沐浴，拟自裁。妇妪环守之，曰：“姐奚自苦？主翁死不可复生，尔非正室，固可别为计也。” 氏手掴其口曰：“无多言，徒污人耳。” 泪交睫下。越日，家人方聚泣穗帏，氏疾驰伏桥上哀呼投水而死。桥上下观者如堵，莫不嗟吁泣下。